Helena Hugo – Storiewerf
Arno Fourie is die skrywersnaam van Helena Hugo. Sy skryf wetenskapsfiksie soos die Atlantis-reeks.
Helena Hugo, die outeur agter die naam Arno Fourie, verwerf in 1969 die graad B.A.-drama aan die Universiteit van Pretoria. In 1969 en 1970 was sy onderskeidelik aktrise vir SUKOVS en lektrise aan die Departement Drama van die Universiteit van die Vrystaat. Tot in 1994 is sy onder meer as regisseuse, speler en skrywer betrokke by die radiowese. Sedert 1974 skryf sy radioverhale vir Siembamba en tussen 1978 en 1987 lewer sy agt radiovervolgverhale vir Jongspanateljee. Sy is ook die skrywer van die Atlantis-reeks. Die eerste boek in dié wetenskapfiksie-reeks, Atlantis (1979), is in 1978 oor Jongspanateljee uitgesaai en weer in 1991 in sagteband uitgegee.
By Drippelkie (1998) en Alexander en die R100-noot (2001) gebruik Hugo die skuilnaam, Arno Fourie. In Drippelkie gaan dit oor Arno Fourie se stryd om die lyding en dood van sy meisie, Sarien, te verwerk. Drippelkie wen in 1998 die CUM/CNW-skrywerskompetisie.
Die gesteelde R100-noot wat die armoedige Alex in Alexander en die R100-noot van 'n daggaroker met die bendenaam, Skeleton, aanvaar, bring vir hom groot probleme mee.